An hustisya sa klima sarong konsepto na nagtatao nin atensyon sa makatanusan na pagkabaranga, patas na paghiras, asin pantay-pantay na pagwaras kan mga pakinabang asin gabat kan pagbago nin klima asin mga paninimbagan tanganing atubangon an pagbago nin klima. An hustisya, pagkamatanusan asin pagkapantay-pantay bako man biyong magkapareho, alagad an mga ini yaon sa parehong pamilya nin magkakatakod na mga termino asin parating sanglian na ginagamit sa mga negosasyon asin politika. An nailapat na etika, riserts, asin aktibismo gamit an mga terminong ini minadulok sa antropohenikong pagbago nin klima bilang sarong etikal, legal asin politikal na isyu, imbes na sarong purong pankapalibutan o pisikal na esensya. Ginigibo ini paagi sa pagsaysay kan mga kawsa asin epekto kan pagbago nin klima sa mga konsepto nin hustisya, partikularmente an hustisyang pankapalibutan asin hustisya sosyal. Sinisiyasat kan hustisya sa klima an mga konsepto na arog baga kan pagkapantay-pantay, karapatan pantawo, karapatan nin mga kolektiba, asin an makasaysayan na mga paninimbagan para sa pagbago nin klima. Pwedeng kaiba sa mga aksyon sa hustisya sa klima an nagdadakulang pankinaban na lawas nin legal na aksyon dapit sa pagbago nin klima. Kan 2017, sarong report kan United Nations Environment Programme  an ipighayag an 894 nagpapadagos an legal na mga aksyon sa bilog na kinaban. Dai kaipuhan na sabihon, an hustisya sa klima sarong pundamental na aspekto kan SDG 13 sa irarom kan UN Agenda 2030.